《锦裹石行》
元代·刘崧

锦裹石，何苍苍，我行入封川，问之江上郎。云昔有辩士，往说南之王。

道傍见山石，指天誓不忘。谓苟得意归，不独衣锦还故乡，要使兹山之石同辉光。

一朝缓颊下南荒，车马千驷金满装。便令制锦百万匹，尽裹山石荣铺张。

至今岩阿草木昭煌煌，兽不得憩鸟不敢翔。烂然云霞彩，下照江中央。

我欲登其巅，窥海略扶桑。掇此五色文，献之紫虚皇。

有志愿莫遂，却立增慨慷。吾闻陆贾去汉室，乃有贾生流涕论帝傍。

惜此文绣被屋墙，丈夫未遇焉可量。衣或带索食秕糠，偶然会遇亦其常。

奈何暴殄恣所偿，胡不衣被沾四方。不曰爰居徒劳铿锵，匪悼尔石兮惟狂之伤。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。